 Na RICHARD MUNGUTI MAAFISA wawili wa polisi waliopatikana na hatia ya kupokea hongo ya Sh200,000 na kuvuruga utendakazi wa maafisa wa tume ya kupambana na ufisadi (EACC) katika kituo cha polisi cha Kabete kaunti ya Nairobi, wamehukumiwa kifungo. Polisi hao walikuwa wamemzuilia Bi Gong Huan, mke wa muwekezaji Pan Xido Yan, katika kituo hicho cha polisi cha Kabete, wakilenga kumfungulia mashtaka ya kuishi nchini kinyume cha sheria za uhamiaji. Hakimu mkuu mahakama ya kesi za ufisadi Milimani Bw Thomas Nzioki, alisema Gong alizuiliwa katika kituo cha polisi cha Kabete kinyume cha sheria, bila rekodi rasmi kunakiliwa kuonyesha alikuwa amewekwa korokoroni kama mahabusu. “Hii mahakama imegadhabishwa na tabia hii ya Polisi kuwazuilia washukiwa bila kuweka rekodi zozote. Hivi ndivyo watu wametoweka na hatimaye kupatikana wameuawa na miili yao kutupwa. Miili ya mahabusu hawa hutupwa misituni au mitoni kama ile miili ilipatikana Mto Yala Kaunti ya Siaya. Polisi hukiuka sheria za kuwazuilia watu bila rekodi zozote kuwekwa,”alisema Bw Nzioki. Alisema sheria zinazodhibiti idara ya polisi ndizo amri ambazo maafisa wa polisi wanapasa kufuata. Baada ya kusema hayo, Bw Nzioki alifikia uamuzi kwamba ushahidi uliowasilishwa umethibitisha Koplo Julius Onyango Oguma na Konstebo Charles Macharia Wanjiru wako na hatia. Bw Nzioki alimpata na hatia Koplo Oguma ya kuuma mlungula wa Sh200,000 kutoka kwa Bw Pan Xido Yan aliyekuwa amemwitisha kitita cha Sh1,000,000 asimshtaki mkewe Gong Huan kwa makosa ya kuishi nchini Kenya bila stakabadhi rasmi kutoka kwa idara ya uhamiaji. “Wewe Koplo Oguma ulijitangaza mwenyewe kuwa sheria na kufanya vile ilikupendeza kuzuilia mshukiwa na kumweka chini ya uangalizi wa makachero bila kuandikisha katika daftari ya mahabusu Gong Huan yuko rumande katika kituo cha Polisi cha Kabete,” alisema Bw Nzioki. Mbali na Koplo Oguma pia Bw Nzioki alimpata na hatia Konstebo Charles Macharia Wanjiru ya kuvuruga maafisa wa EACC waliokuwa wamefika kituo cha Kabete kumkamata (Oguma). Konstebo Wanjiru alitoa bastola na kufyatua risasi hewani. “Milio ya mitutu ya bunduki ilisikika katika eneo la egesho la Kituo cha Polisi cha Kabete. Hii mahakama ilielezwa na mashahidi,” Bw Nzioki alisema. Mahakama ilisema wakati wa kizaazaa hicho Koplo Oguma alitoroka na hongo na kuificha lakini akatiwa nguvuni. Miongoni mwa Sh200,000 alizopokea kama hongo Sh100,000 zilikuwa zimetiwa alama na EACC. Pesa hizo zilitambuliwa kortini na pia sauti ya Koplo Oguma ilikuwa imenaswa na maafisa wa EACC. Huku akiwasukuma gereza, Bw Nzioki, pia aliwaachilia huru maafisa wengine wawili wa polisi  Samuel Yunah Kukhuvillo na Joseph Kigara Gatheca. Hakimu alisema hakukuwa na ushahidi kwamba walikuwa katika kituo cha polisi cha Kabete uhalifu huo ulipotendeka. Polisi hao waliondoka kizimbani lakini Gatheca alidondokwa na machozi kwa muda mrefu. Koplo Oguma na Konstebo Wanjiru watarudishwa kortini Novemba 29,2023 adhabu kutolewa na wakili wao Njenga Kiarie kutoa malilio. Koplo Oguma na Wanjiru walishtakiwa kutekeleza uhalifu huo mnamo Novemba 28, 2018 katika kituo cha polisi cha Kabete Nairobi. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  